ຕຳຫຼວດ ບັງກລາແດັສ ສັງຫານ ຜູ້ຕ້ອງສົງໄສ ຢູ່ເບື້ອງຫຼັງ ການໂຈມຕີຮ້ານກາເຟ ທີ່ Dhaka 
ຕຳຫຼວດບັງກລາແດັສ ສັງຫານ ພວກຫົວຮຸນແຮງ ຢ່າງໜ້ອຍ 3 ຄົນ ໃນການຍິງຕໍ່ສູ້ກັນ ຢູ່ນະຄອນຫຼວງ ​Dhaka ໃນວັນເສົາມື້ນີ້ .
ຕຳຫຼວດບັງກລາແດັສ ກ່າວວ່າ ຕົນໄດ້ສັງຫານພວກອິສລາມຫົວຮຸນແຮງຈັດຢ່າງໜ້ອຍ 3 ຄົນໃນວັນເສົາມື້ນີ້ ຫລັງຈາກໄດ້ບຸກເຂົ້າໄປໃນບ່ອນຫຼົບລີ້ແຫ່ງນຶ່ງ ຂອງພວກຫົວຮຸນແຮງ ຢູ່ນອກນະຄອນຫຼວງ Dhaka ຜູ້ທີ່ສົງໄສ ເປັນຜູ້ບົງການຢູ່ເບື້ອງຫຼັງໃນການໂຈມຕີ ຮ້ານ ກາເຟໃນເດືອນແລ້ວ ທີ່ເຕັມໄປດ້ວຍພວກຊາວຕ່າງປະເທດ ຊຶ່ງມີລາຍງານວ່າຮວມຢູ່ໃນ ຈຳນວນພວກທີ່ເສຍຊີວິດ ນາຍຕຳຫຼວດອະວຸໂສ Sanwar Hossain ໃຫ້ການຢືນຢັນກ່ຽວກັບການເສຍຊີວິດຂອງ ພວກຫົວຮຸນແຮງດັ່ງກ່າວ ເຈົ້າໜ້າທີ່ກ່າວວ່າ ຕຳຫຼວດໄດ້ຍິງຕໍ່ສູ້ກັນກັບພວກຫົວຮຸນແຮງເປັນເວລານຶ່ງຊົ່ວໂມງທີ່ຄຸ້ມ Narayanganj ຕັ້ງຫ່າງຈາກນະຄອນຫຼວງ Dhaka ໄປທາງທິດໃຕ້ປະມານ 25 ຫຼັກກິໂລແມັດ ຜູ້ບັນຊາການຕຳຫຼວດ ທ່ານ A K M Shahidul Hoque ກ່າວຕໍ່ອົງການຂ່າວ AFP ວ່າ “ພວກເຂົາບໍ່ໄດ້ຍອມຈຳນົນ ພວກເຂົາໄດ້ແກວ່ງລະເບີດມື ສີ່ຫາ ຫ້າລູກ ແລະ ກໍຍິງປືນ AK 22 ມາໃສ່ຕຳຫຼວດ ” ທ້າວ Tamim Ahmed Chowdhury ຄົນຄານາດາ ເຊື້ອສາຍບັງກລາແດັສແມ່ນຮວມ ຢູ່ໃນຈຳນວນພວກທີ່ເສຍຊີວິດ ອີງຕາມຄຳເວົ້າຂອງເຈົ້າໜ້າທີ່ ເປັນທີ່ເຊື່ອກັນວ່າ ລາວເປັນຜູ້ບົງການຢູ່ເບື້ອງຫຼັງ ໃນການໂຈມຕີກໍ່ການຮ້າຍ ທີ່ຮ້າຍແຮງສຸດຂອງປະເທດທີ່ນຳໄປສູ່ການສັງຫານໂຕປະກັນ 20 ຄົນ ຮວມທັງຊາວຕ່າງປະເທດ 18 ຄົນແລະຕຳຫຼວດ 2 ຄົນ ອີງຕາມລາຍງານຂ່າວແລ້ວ ຕຳຫຼວດ ແລະເຈົ້າໜ້າທີ່ຮັກສາຄວາມປອດໄພໄດ້ທຳການກວດຄົ້ນສະຖານທີ່ສົງໄສວ່າ ເປັນບ່ອນຫລົບລີ້ຂອງພວກຫົວຮຸນແຮງຈຳນວນນຶ່ງ ເມື່ອວັນທີ 2 ສິງຫາຜ່ານມາເຈົ້າໜ້າທີ່ໄດ້ສະເໜີໃຫ້ລາງວັນ 25 ພັນໂດລາແກ່ຜູ້ໃດກໍຕາມທີ່ ມີຂ່າວຄາວທີ່ຈະນຳໄປສູ່ການຈັບກຸມທ້າວ Chowdhury ກຸ່ມລັດອິສລາມ ໄດ້ອ້າງເອົາຄວາມຮັບຜິດຊອບ ໃນການໂຈມຕີຮ້ານກາເຟ ໃນວັນທີ 2 ກໍລະກົດ ເວລາພວກມືປືນ ໄດ້ບຸກເຂົ້າໄປໃນຮ້ານ Holey Artisan Bakery ແລະໄດ້ສັງຫານໂຕປະກັນພ້ອມດ້ວຍຕຳຫຼວດ